## L’Institut Valencià de Cultura col·labora amb el projecte internacional d’arts escèniques ‘Puente’

*** El congrés ‘Puente’, organitzat per l’equip Inestable, naix amb l’objectiu de crear un pont sòlid d’intercanvi de pensaments i creacions artístiques
* En el marc de la col·laboració, l’IVC programa en el Teatre Principal de València nou peces de companyies valencianes de teatre, dansa i circ**

L’Institut Valencià de Cultura col·labora amb l’equip artístic d’Inestable en l’organització del congrés internacional ‘Puente’, un projecte iberoamericà que naix amb l’objectiu de crear un pont sòlid d’intercanvi de pensaments, models de gestió, circulació, residències i creacions en l’àmbit de les arts escèniques.

En el marc d’esta col·laboració, l’IVC programa per als dies 25, 26 i 27 de novembre, en el Teatre Principal de València, una panoràmica de la creació valenciana amb propostes de nou companyies de teatre, dansa i circ en format *showcase*, amb l’objectiu principal que tant el públic com els agents culturals assistents al congrés puguen conéixer millor els nostres artistes i amb això ampliar les seues possibilitats de circulació.

El director de l’Institut Valencià de Cultura, Álvaro López Jamar, ha destacat la importància d’este projecte, “un dels propòsits d’IVC és visibilitzar la creació valenciana, per això IVC se suma a la iniciativa ‘Puente’ per a contribuir a exportar el treball dels professionals locals. Esta col·laboració completa el treball de difusió que es fa des d’IVC, a través de la presència en mercats nacionals o plataformes com Dansa València”.

Els espectacles s’han distribuït en tres dies: el primer, el 25 de novembre, es poden vore tres propostes de circ: *Habla coño habla*, de la companyia Unaovarias, *Fins al cel,* de Spanish Circ i *Charlas de azucarillo*, de la companyia Las couchers.

El dimecres 26 de novembre es representaran les peces de teatre *La fe,* de la companyia La Vulgar, *Segaremos ortigas con los tacones*, de Contrahecho Producciones i *46011,* de la companyia Retina.

La dansa pujarà a l’escenari del Principal el dijous 27 de novembre amb tres propostes valencianes: (*¿Cómo de musical es esto?*), de DLG, *Difícil de explicar*, de Julia Zac i *Flood*, de Taiat Dansa.

Les entrades per a totes les sessions estan exhaurides. L’accés als espectacles es farà per la porta del Teatre Principal del carrer Virués.

Fecha: 25/11/2025